
Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


’t Papiaments is de taol vaan de inheimse bevolking op de Oonderwindse Eilen Aruba, Bonaire en Curasao, 
't Is 'n creooltaol gebaseerd op't Portugees, met ouch vaol Spaonse en Ingelse invlode en daonaeve vaol 
waord oet't Nederlands. 

Inhawd 

Oontstoon 

Dialekte/variante 

Sprekers 

Gebruuk 

Status 

Kinmerke 

Extern links 


Oontstoon 


Allewel tot de sprekers zelf veural verwantsjap zien met't Spaons (dat kortbij, op 't Zuid-Amerikaans 
vasteland, gesproke weurt) is de primaire bron vaan de taol't Portugees. De Afrikaanse slaove, aofkumsteg 
oet mie es ei volk, mote dat veur de oonderling communicatie hobbe euvergenomme. Boe en wie 't is 
oontstande is neet dudelek; dao zien twie hooftheoriee euver. De gebrukelekste theorie nump aon tot de taol 
t'r plaotse in de Wes is oontstande (ofwel op Aruba, ofwel op Curasao), 't Portugees waor d'n taol vaan de 
slaovehandelere die de Afrikane nao de Antille brachte. 'n Ander theorie is tot't Papiaments 'n aofgeleide is 
vaan ander Portugese creooltaole, die in Wes-Afrika gesproke weure, wie de Kaapverdische taole, 't 
Angolees (allewijl gesproke op Sao Tome en Principe) en't Guinee-Bissaus. De naom Papiamento/u kump 
vaan't woord papear (creool: papia), wat "praote" (of "mojle") beteikent. Papiaments beteikent dus zoevaol 
wie "spreektaol" of "dialek". 

In de taol bleve nog vaol waord oet de versjellende Wes-Afrikaanse taole achter. T'r plaotse mingde 't 
Papiaments met de locaol aonwezege Indiaanse Arawaktaole (veural op Aruba, boe de Indiane neet op zoe 
groete sjaol door de Spaanjerds waore aofgeslach). Later invlode kaome vaan de Spaonse missionaire (de 
Nederlandse euverhiersers lete dat touw, umtot ze de slaove neet weerd voonte tot't calvinisme te bekiere) 
en vaan't iewelaank Nederlands bewind. Umtot't Nederlands tot veur kort de einege officieel taol waor en 
nog ummertouw domineert in formeel situaties is dee lesten invlood hendeg groet. 


Dialekte/variante 






't Papiaments heet drei dialekte, eint veur eder eiland. 't Dialek vaan Curasao het Papiamentu, dat vaan 
Aruba Papiamento en dat vaan Bonaire Papiamen. Op Aruba spelt me de taol etymologisch, op Bonaire en 
Curasao fonetisch (vaandao't versjel tosse Papiamento!Papiamentu) die naome weure gliek oetgesproke). 
De verandering -mentu/-men is typisch veur Bonaire en trejt op in alle waord met dee suffix, 't Dialek vaan 
Aruba versjelt wijer door e groeter aondeil vaan Arawakse waord, veural veur inheimse bieste- en 
plantesoorte. 

Sprekers 


Op de drei eilen boe't Papiaments inheims is sprik 70 (Aruba) tot 80 (Curasao) percint vaan de bevolking 
toes gemeinlik Papiaments (volkstellinge op Aruba en de Nederlandse An t ilie, 2000 resp. 2001). Dat kump 
neer op oongeveer 175.000 lui. Daobovenop koume nog lui die 't Papiaments neet es belangriekste taol 
hobbe (blaanke, immigrante en mojertaolsprekers die't hobbe laote valle). In Nederland zien volges't CBS 
oongeveer 130.000 Antilliaanse en Arubaanse allochtone. Vaan die in Nederland woenende sprekers zal 
laank neet edereine de taol nog daogeleks gebruke. 't Totaol aontal sprekers kump daomet op mie es 
300.000, 't aontal daogelekse sprekers zal neet bove de 250.000 oetkoume. 

Gebruuk 


Wie heibove al opgemerk gebruke de Antialliane hun eige taol neet allemaol evevaol. 'n Oonderzeuk oet 
1986 oonder lieger sjolere wees oet tot toen't mierendeil toes ummer Papiaments praotde, en e belangrieke 
minderheid boete de sjaol noets Nederlands praotde. Es de kinder awwer woorte en't Nederlands beter 
behiersde gong hun gebruuk vaan die taol wel umhoeg. 

Of't oonderwies Nederlands- of Papiamentstaoleg moot zien is 'n aw discussie. Wie de vrijgelaote slaove in 
de negentiende iew veur't iers les kraoge gebaorde dat in't Nederlands. Neet allein de blaanke, meh ouch de 
zwarte bevolking zaog hendeg neer op't Papiaments, dus drin lesgeve waor gein serjeus optie. Dit had evels 
tot gevolg tot de lierlinge hun sjaolmeisters aamper verstoonte. In 1935 woort bepaold tot met 
touwstumming vaan de gouverneur lesse in't Papiaments gegeve koste weure. Vaan dees bepaoling is evels 
noets gebruuk gemaak. Nao d'n oorlog woort ouch mie es eine kier veur gepleit veur oonderwies in de 
volkstaol, meh't oontbreke vaan 'n vaste spelling en 'n besjrievende grammair verhinderde dat. Zoe gaof't 
veur de spelling twie kampe, wat oetindelek leide tot de situtatie vaan fonetische spelling op Curasao en 
etymologische spelling op Aruba (wat mier op Venezuela en de Spaonse taol geriech is). In 1976 stelde 
Curasao einzijeg 'n spelling vas, die in 't oonderwies gebruuk kos weure. 't Bleef evels bij korte lesse 
Papiaments in't basisoonderwies. 

In't debat euver de taolkeus in't oonderwies stoon al jaorelaank twie meininge tegeneuverein. Veural de 
awwers welle tot hun kinder in de ierste plaots good Nederlands liere, zoetot ze later in Nederland kinne 
werke. Wie in 2005 de regering vaan de Nederlandse Antille besloot de basissjaole Papiamentstaoleg te 
make sjikde hiel vaol awwers hun kinder nao de nog euvergebleve Nederlandstaolege sjaole. De lesten tied 
goon stumme op veur twietaoleg oonderwies, wie me dat beveurbeeld ouch in Friesland en in Luxemburg 
kint. 

Status 


Pas hiel recint heet't Papiaments status es officieel taol gekrege. Op Aruba gebaorde dat in 2004, op de 
Nederlandse Antille is dat sinds 6 miert 2007 zoe. De euverheid gebruuk evels nog veural't Nederlands. 

Kinmerke 






De grammair vaan't Papiaments is analytisch, meh neet strik isolerend. 


Werkwaord vaan Romaonsen aofkoms indege op -a. Gewoene werkwaord kinne neet es persoensvorm dene; 
alle werkwoordstije weure met holpwerkwaord gevormp. Zoe kint me mi ta traha "iech werk", mi tabata 
traha "iech werkde", mi a traha "iech hob gewerk" en mi lo traha "iech zouw werke". 't Papiaments kint 'n 
onvoltoejd particiep op - andu/o: mi ta trahandu "iech bin aon't werke". 

Aanders es ander creooltaole heet 't Papiaments zoewel 't bestump es 't oonbestump lidwaord 
euvergenomme: un ('ne, 'n, e) en e (dae/die/dat). Substantieve hobbe 'n miervoud, consequint gevormp met't 
achtervoogsel -nan. Me kint e substantief vaan e werkwaord aofleie door -mentu/o drachter te plekke. Dit is 
nog ummer productief, zelfs bij Nederlandse waord ( duikmentu/o = '"t duke", "d'n duuksport"). 

Extern links 


■ Ingelstaolege site euver't Papiaments, met veurbeelde (htt 

p://www.papiamentu.com/) 

